钦定古今图书集成/明伦汇编/氏族典/第327卷 > 《左传》 > 《文公十三年》
## 钦定古今图书集成/明伦汇编/氏族典/第327卷 > 《左传》 > 《文公十三年》

晋人患秦之用士会也，使魏寿馀伪以魏叛者以诱
士会，执其帑于晋。使夜逸请自归于秦，秦伯许之，履
士会之足于朝。秦伯师于河西，魏人在东，寿馀曰：“请
东人之能与夫二三有司言者，吾与之先使士会。”士
会辞曰：“晋人，虎狼也。若背其言，臣死，妻子为戮，无益
于君，不可悔也。”秦伯曰：“若背其言，所不归尔帑者，有
如河。”乃行。既济，魏人噪而还。秦人归其帑，其处者为
刘氏。

〈注〉士会，尧后，刘累之裔，别族复累之姓。〈疏〉会子在秦不被赐族，故自复累之，姓为刘氏。秦灭魏，徙大梁。汉高祖之祖为丰公，又徙沛。